b'\n_START_ARTICLE_\nProfessor Balthazar\n_START_PARAGRAPH_\nProfessor Balthazar er tittelen p\xc3\xa5  og hovedpersonen i en animert, jugoslavisk barne-TV-serie skapt av den kroatiske animat\xc3\xb8ren Zlatko Grgic i Zagreb Films studio. _NEWLINE_Serien handler om en gammel professor og oppfinner som l\xc3\xb8ser ulike problemer og hjelper sine venner i den lille byen de bor i,  ved hjelp av en universalmaskin som lager fantastiske dr\xc3\xa5per. Tegnestilen er barnevennlig og humoristisk p\xc3\xa5virket av datidens vitsetegninger og psykedeliske flower power-design.  Det ble laget 59 episoder av tegnefilmserien i perioden fra 1967 til 1974, hver med en spilletid p\xc3\xa5 fra 5 til 10 minutter. _NEWLINE_Filmene ble vist de p\xc3\xa5f\xc3\xb8lgende \xc3\xa5r i en rekke europeiske land, b\xc3\xa5de i det tidligere Jugoslavia, Danmark, Finland, Nederland, Norge, Portugal og Sverige. Professor Balthazar ble ogs\xc3\xa5 vist i Iran og p\xc3\xa5 barnekanalen Nickelodeon i USA p\xc3\xa5 1980-tallet. En dataanimert versjon var planlagt \xc3\xa5 komme p\xc3\xa5 slutten av 1990-tallet. NRK sender serien i reprise p\xc3\xa5 NRK Super fra v\xc3\xa5ren 2011.'